b'\n_START_ARTICLE_\nSkandinavijos bronzos am\xc5\xbeius\n_START_SECTION_\nArealas ir raida\n_START_PARAGRAPH_\nSkandinavijos bronzos am\xc5\xbeius i\xc5\xa1sivyst\xc4\x97 i\xc5\xa1 v\xc4\x97lyvojo neolito indoeuropieti\xc5\xa1kos Virvelin\xc4\x97s keramikos kult\xc5\xabros ir buvo paplit\xc4\x99s visoje Danijoje, pietin\xc4\x97je \xc5\xa0vedijoje ir Norvegijos pakrant\xc4\x97se. Oskaras Montelijus si\xc5\xabl\xc4\x97 dalinti \xc5\xa1\xc4\xaf laikotarp\xc4\xaf \xc4\xaf v\xc4\x97lyv\xc4\x85j\xc4\xaf ir ankstyv\xc4\x85j\xc4\xaf, i\xc5\xa1skirdamas i\xc5\xa1 viso 6 laikotarpius: I (1700-1500 m. pr. m. e.); II (1500-1300 m. pr. m. e.); III (1300-1100 m. pr. m. e.); IV (1100-900 m. pr. m. e.); V (900-700 m. pr. m. e.); VI (700-500 m. pr. m. e.)._NEWLINE_Bronzos am\xc5\xbei\xc5\xb3 pakeit\xc4\x97 Skandinavijos gele\xc5\xbeies am\xc5\xbeius.\n_START_SECTION_\nKult\xc5\xabra\n_START_PARAGRAPH_\n\xc5\xa0iame laikotarpyje kult\xc5\xabros areale buvo b\xc5\xabdingas nuosaikus, \xc5\xa1iltas klimatas, toks, koks dabar b\xc5\xabdingas \xc5\xa1iaur\xc4\x97s Pranc\xc5\xabzijai ar vidurio Vokietijai. D\xc4\x97l to kur\xc4\xaf laik\xc4\x85 Skandinavijoje net buvo auginamos vynuog\xc4\x97s. B\xc5\xabdingas didelis gyventoj\xc5\xb3 tankumas, i\xc5\xa1vystyta \xc5\xbeemdirbyst\xc4\x97. Tiesa, 850-760 m. pr. m. e. ir VII a. pr. m. e. viduryje b\xc5\xabdingi klimato at\xc5\xa1alimo laikotarpiai._NEWLINE_Nors bronzos am\xc5\xbeius Skandinavij\xc4\x85 pasiek\xc4\x97 v\xc4\x97liausiai Europoje, vietos gyventojai i\xc5\xa1vyst\xc4\x97 auk\xc5\xa1to lygio kult\xc5\xabr\xc4\x85. B\xc5\xabdingiausi radiniai - vilnos ir medienos dirbiniai, taip pat auk\xc5\xa1to meninio lygio bronzos bei aukso dirbiniai. Metalus Skandinavijos gyventojai \xc4\xafve\xc5\xbedavo i\xc5\xa1 \xc5\xbeemynin\xc4\x97s Europos._NEWLINE_Kapaviet\xc4\x97s pilkapi\xc5\xb3 tipo, paplit\xc4\x99 laivo formos kapaviet\xc4\x97s. Tai liudija apie j\xc5\xabros ir laivininkyst\xc4\x97s svarb\xc4\x85 bronzos am\xc5\xbeiaus skandinav\xc5\xb3 gyvenime. Gaus\xc5\xabs petroglifai, kuriuose vaizduojamas to meto \xc5\xbemoni\xc5\xb3 gyvenimas, atspindimi papro\xc4\x8diai, ritualai. Juose vaizduojami laivai, \xc5\xbemon\xc4\x97s. Paplit\xc4\x99s dvyni\xc5\xb3 motyvas, tikriausiai buvo garbinama deiv\xc4\x97-motina, dievo Toro pirmtakas (vaizduojamas kaip b\xc5\xabtyb\xc4\x97 su k\xc5\xabju), diev\xc5\xb3 Odino ar Tiuro pirmtakai.'